כ"ח בתשרי, התשע"ט

‏07/10/2018

סימוכין:102190118

מס' פניה:616,909

תאריך פתיחה:

(בתשובתך ציין מספר פניה)

לכבוד

גיא זומר

התנועה לחופש המידע

foi@meida.org.il

הנדון: בקשת מידע במסגרת חוק חופש המידע – עישון

במענה לפנייתך, ולאחר ברור שערכנו עם תחום מניעת עישון ואלכוהול במשרדנו, להלן התייחסותם:

**"דיווח הוצאות בעד פרסומות למוצרי טבק על פי סעיף 9א לחוק חוק הגבלת הפרסומת והשיווק של מוצרי טבק, תשמ"ג-1983":**

**סעיפים 1+2** – כפי שמפורסם [בדוח שר הבריאות על העישון בישראל 2017](https://www.health.gov.il/PublicationsFiles/smoking_2017.pdf) – פרק ח' - דיווח בדבר הוצאות על פרסום מוצרי טבק לשנת 2016 : "למשרד הבריאות אין מאגר מידע על חברות הטבק הפועלות בישראל או רשימה של החברות ודרכי יצירת קשר איתן, מידע שרק את חלקו הקטן ניתן למצוא בקלות ובאופן חופשי במרשתת."

מידע זה קיים ומתעדכן באופן שוטף במאגר מידע הנמצא תחת אחריות רשות המיסים ומשכך הריני להפנותך אליהם לפי סעיף 8(5) לחוק חופש המידע.

**סעיף 3** – יש בידינו דיווחים פרטניים של חברות פיליפ מוריס, גלוברנדס ודובק, שהוגשו בהתאם לסעיף 9א לחוק הגבלת הפרסומת והשיווק של מוצרי טבק; דיווחים אלו מגולמים בדוח שנתי ששר הבריאות מפרסם מדי שנה מכח סעיף 9א(ג)לחוק האמור. הוראות החוק האמור קובעות את אופן פרסום הדיווחים בדבר הוצאות בעד פרסומת למוצרי טבק באופן כולל של כלל היצרנים ובכך הביע המחוקק את האיזון הנדרש בין הגנה על מידע בעל ערך כלכלי של חברות טבק למול הצורך לתת דין וחשבון שנתי לציבור אודות סוג ההוצאות כאמור. העברת מידע בעל ערך כלכלי כאמור דווקא מצד החברות שמקיימות את החוק עלולה להוביל לשיבוש התפקוד התקין של המשרד בקבלת דיווחים פרטניים כאמור בשנים הבאות והיא גם עומדת בניגוד להנחה מכללא שאי-גלוי המידע הוא תנאי למסירתו. על כן, לא יימסרו הדיווחים הפרטניים כאמור בהתאם להוראות סעיף 9(ב)(5), 9(ב)(6) ו-9(ב)(7) לחוק חופש המידע.

**"דיווחים שהתקבלו במשרד הבריאות במהלך 3 השנים האחרונות אודות אכיפת עישון בגופים ציבוריים":**

**סעיפים 1-3** – מצורפים דוחות שאותרו ביחידת הפיקוח והאכיפה במשרד הבריאות לשנת 2017 וכן דיווח אחד משנת 2013.

בשנים 2014, 2015, 2016 לא הגיעו ליחידה דיווחי אכיפה.

**סעיף 4** – לגבי שיתופי פעולה של גופים שעליהם חל החוק להגבלת העישון במקומות הציבוריים מוסדות או גופים אחרים – הריני להפנותך ישירות לגופים אלה.

יחד עם זאת, לפי מה שנמסר לנו ע"י מנהל תחום מניעת עישון ואלכוהול באגף לאכיפה ופיקוח, ישנם שני מקרים בהם קיים הסדר פיקוח בין הגוף הציבורי למשרד הבריאות, בהם משרד הבריאות גובה את הקנסות (בית החולים בנהריה ובעפולה שולחים דוחות ללשכת הבריאות מחוז צפון ושם מפיקים את הדוח).

הסדרי פיקוח נוספים קיימים בבתי חולים מול הרשות המקומית לרוב ההסדר הוא שבית החולים מתקשר לאיש קשר בפיקוח העירוני ומגיע פקח עירוני אשר נותן דוח, הסדרים אלה אינם כתובים או מעוגנים בהסכמים שכן מחובתה של הרשות לפעול בנושא כאשר מדווחים להם על ביצוע העבירה, מקרה ייחודי הוא בית החולים ברזילי אשר שולח הודעה בדבר עבירה והרשות המקומית ע"י מחלקת הפיקוח העירוני מפיקה דוח.

קיים הסדר נוסף בין מגדלי עזריאלי בתל אביב למחלקת הפיקוח העירוני בעיר, מדובר על הסדר בו המאבטחים הוסמכו לסדרנים והם מעבירים הודעה בדבר עבירה למחלקת הפיקוח העירוני.

בכבוד רב

ליזי עופר

מרכזת חוק חופש המידע